b'\n_START_ARTICLE_\nKTO Rosomak\n_START_SECTION_\nPovijest\n_START_PARAGRAPH_\nPoljska vojska je kroz natje\xc4\x8daj Nowa Technika Wojskowa odlu\xc4\x8dila zamijeniti zastarjele oklopne transportere OT-64 SKOT i djelomi\xc4\x8dno BWP-1. U u\xc5\xbeem krugu na\xc5\xa1li su se Patria AMV, MOWAG Piranha i Steyr Pandur dok je pobijedila Patria._NEWLINE_U prosincu 2002. godine poljsko Ministarstvo obrane je potpisalo ugovor o narud\xc5\xbebi ukupno 690 Patria AMV vozila koja \xc4\x87e se proizvoditi u Poljskoj. Narud\xc5\xbeba se sastojala od 313 oklopnih borbenih transportera te 377 specijaliziranih transportera. Tijekom listopada 2013. ona je pove\xc4\x87ana na 997 vozila s rokom isporuke od 2014. do 2019. godine.\n_START_SECTION_\nKTO Rosomak\n_START_PARAGRAPH_\nBorbeno vozilo pje\xc5\xa1a\xc5\xa1tva s talijanskom kupolom Oto Melara Hitfist-30P te 30 mm topom ATK Mk 44 i 7,62 mm mitraljezom UKM-2000C. Kupola je opremljena naprednim sustavom za upravljenje paljbom s termalnom kamerom i laserskim sustavom upozorenja Obra koji je povezan sa \xc5\xa1est 81 mm baca\xc4\x8da dimnih granata 902A ZM Dezamet.\n_START_SECTION_\nKTO Rosomak-M1M\n_START_PARAGRAPH_\nIna\xc4\x8dica borbenog vozila pje\xc5\xa1a\xc5\xa1tva koja je modificirana za Rat u Afganistanu te je opremljena s dodatnim \xc4\x8deli\xc4\x87nim kompozitnim oklopom, nadogra\xc4\x91enim komunikacijskim sustavom te klije\xc5\xa1tima za rezanje \xc5\xbeice koja se nalaze ispred voza\xc4\x8dkog i zapovjednog mjesta. Tu su Pilar sustav za detekciju smjera neprijateljske paljbe te video kamere koje prikazuju bo\xc4\x8dne i stra\xc5\xbenju stranu vozila na dva LCD ekrana koji se nalaze u dijelu gdje se prevoze trupe._NEWLINE_Zbog dodatnog oklopa vozilo nemo\xc5\xbee plutati te stoga nema ugra\xc4\x91ene vodene propelere. Najuo\xc4\x8ditljivije promjene kod ovog vozila su nova pje\xc5\xa1\xc4\x8dana kamufla\xc5\xbea i QinetiQ RPGNet sustav za za\xc5\xa1titu od RPG raketa.\n_START_SECTION_\nKTO Rosomak-M3\n_START_PARAGRAPH_\nIna\xc4\x8dica oklopnog vozila pje\xc5\xa1a\xc5\xa1tva koja je modificirana za Rat u Afganistanu te je opremljena s istom opremom kao M1M (uklju\xc4\x8duju\xc4\x87i dodatni \xc4\x8deli\xc4\x87no kompozitni oklop). Osnovna razlika izme\xc4\x91u te dvije ina\xc4\x8dice je \xc5\xa1to M3 ima otvorenu OSS-D kupolu s 40 mm Mk 19 baca\xc4\x8dem granata ili 12,7 mm te\xc5\xa1kom strojnicom NSW/WKM-B.\n_START_SECTION_\nKTO Rosomak-WEM\n_START_PARAGRAPH_\nWEM (polj. W\xc3\xb3z Ewakuacji Medycznej; hrv. Vozilo za medicinsku evakuaciju) je oklopno ambulantno vozilo koje mo\xc5\xbee prevoziti tri ozlije\xc4\x91ena vojnika na vozilima i \xc4\x8detiri dodatna u sjede\xc4\x87em polo\xc5\xbeaju. WEM-M ina\xc4\x8dica za Afganistan koristi dodatni oklop i QinetiQ RPGNet sustav identi\xc4\x8dnan onome s M1M modela.\n_START_SECTION_\nKTO Rosomak-S\n_START_PARAGRAPH_\nIna\xc4\x8dica oklopnog vozila pje\xc5\xa1a\xc5\xa1tva opremljena protutenkovskim projektilima Spike.\n_START_SECTION_\nKTO Rosomak-WD\n_START_PARAGRAPH_\nWD (polj. W\xc3\xb3z Dowodzenia; hrv. Zapovjedno vozilo) je zapovjedno vozilo namijenjeno zapovjedniku bojne.\n_START_SECTION_\nKTO Rosomak-\xc5\x81owcza\n_START_PARAGRAPH_\n\xc5\x81owcza je zapovjedno vozilo namijenjeno zapovjedniku protuzra\xc4\x8dne obrane a sli\xc4\x8dno je vozilu ZWD-10R \xc5\x81owcza-3.\n_START_SECTION_\nRat u Afganistanu\n_START_PARAGRAPH_\nKontingent poljske kopnene vojske koji je ujedno i dio ISAF-a, sudjeluje u Afganistanu sa stotinu KTO Rosomaka (uklju\xc4\x8duju\xc4\x87i pet ambulantnih vozila). Rije\xc4\x8d je o modelima M3 i WEM koji su opremljeni s dodatnim \xc4\x8deli\xc4\x87no kompozitnim oklopom. Po\xc4\x8detkom 2008. godine jedno poljsko vozilo su napali Talibani pogodiv\xc5\xa1i ga s dva RPG-7 projektila, me\xc4\x91utim posada je uspjela uzvratiti paljbu i vratiti se u bazu bez potrebne pomo\xc4\x87i. U lipnju iste godine, drugi Rosomak je pogo\xc4\x91en talibanskim RPG-om u prednji dio oklopa ali ga raketa nije uspjela probiti. Ipak, 2009. je poginuo jedan poljski vojnik koji se nalazio unutar Rosomaka nakon \xc5\xa1to je ispod vozila eksplodirala improvizirana eksplozivna naprava. Naime, usred eksplozije je do\xc5\xa1lo do prevrtanja vozila koje je zgnje\xc4\x8dilo topnika koji je bio na kupoli. Sli\xc4\x8dni napadi doga\xc4\x91ali su se i prije, me\xc4\x91utim bez smrtnih posljedica.\n_START_SECTION_\nEU vojna misija u \xc4\x8cadu\n_START_PARAGRAPH_\nPoljska je kao dio europskih mirovnih snaga sudjelovala u \xc4\x8cadu s 400 vojnika i 16 KTO Rosomak oklopnih transportera.'